DA Den Europæiske Unions Tidende CE 84/380

(2004/C 84 E/0442)

SKRIFTLIG FORESPØRGSEL E-0372/04

af Olivier Dupuis (NI) til Kommissionen

(12. februar 2004)

Om: Afhøring af redaktøren Alexandr Podrabinek

Den 27. januar 2004 oplyste Interfax og Lenta.ru, at den sovjetiske systemkritiker og tidligere politiske fange Alexandr Podrabinek, der nu er chefredaktør for pressebureauet Prima Human Rights Information, af den russiske efterretningstjeneste FSB var blevet indkaldt til afhøring i Lefortovo-fængslet i Moskva. Ifølge Alexandr Podrabinek, der ligeledes er chefredaktør for avisen Express-Chronica, er denne indkaldelse sandsynligvis forbundet med den russiske efterretningstjeneste FSB's beslaglæggelse i december sidste år af 4 376 eksemplarer af bogen »FSB sprænger Rusland i luften« skrevet af Alexandr Litvinenko, tidligere FSB-officer og kompagnon med den frivilligt eksilerede forretningsmand Boris Berezovski, og af historikeren Yurij Felshtinskii (se i øvrigt RFE/RL Newsline af 30. december 2003). I bogen hævdes det, at FSB stod bag den serie bombeangreb mod boligkomplekser, som i 1999 kostede 300 mennesker livet og brugtes som påskud til at genoptage de militære angreb i Den Tjetjenske Republik. Ifølge Alexandr Podrabinek havde bureauet Prima købt de eksemplarer af bogen, der var blevet trykt i Letland og beslaglagt under transporten til Moskva, hvor de skulle sælges via boghandlere.

Hvilke oplysninger har Kommissionen om dette seneste eksempel på, at de russiske myndigheder krænker ytrings- og meningsfriheden? Hvilke initiativer vil den tage for at forhindre de russiske myndigheder i at træffe uretmæssige afgørelser mod Alexandr Podrabinek og krænke mediefriheden? Hvad mener Kommissionen om FSB's stadig mere udbredte kontrol på alle niveauer i Ruslands samfund og institutioner? Mener Kommissionen ikke, at den i lyset af de systematiske krænkelser af informations-, presse- og meningsfriheden, som i de seneste tre-fire år har kendetegnet den russiske hverdag, burde tage sine programmer for støtte til medier i Den Russiske Føderation op til revision?

Svar afgivet på Kommissionens vegne af Chris Patten

(16. marts 2004)

Kommissionen er underrettet om de seneste begivenheder vedrørende Alexandr Podrabinek, hvis netsted Prima-news blev oprettet gennem et tilskud fra det europæiske initiativ for demokrati og menneskerettigheder (EIDHR), faciliteterne for mikroprojekter. Kommissionen følger nøje udviklingen i Rusland, ikke blot i den pågældende sag, men også mere generelt med hensyn til mediefrihed. I den forbindelse skal Kommissionen minde om den offentlige meningstilkendegivelse, som EU i juli 2003 fremsatte vedrørende sin bekymring for pressefriheden. I lyset af de seneste begivenheder er Kommissionen af den opfattelse, at det er så meget desto vigtigere at støtte udviklingen af en uafhængig og pluralistisk presse i Rusland.

I sin seneste meddelelse om forbindelsene med Rusland (1) har Kommissionen understreget det nødvendige i, at EU fører en åben og ærlig dialog, hvorigennem den insisterer på, at landet respekterer de værdier, det er forpligtet til som medlem af Organisationen for Sikkerhed og Samarbejde i Europa (OSCE) og Europarådet, nærmere betegnet respekten for menneskerettighederne og mediefriheden. Disse emner behandles ofte i den politiske dialog, som EU fører med de russiske myndigheder.

Kommissionens aktiviteter er ikke begrænset til en politisk dialog. F.eks. i forbindelse med EIDHR's indkaldelse af forslag for 2004 er mediernes frihed blevet fastlagt som et af de prioriterede emneområder. Kommissionen agter at fokusere på en række aktiviteter, bl.a. støtte til forbedring af ytringsfriheden og til uafhængige medier, især på regionalt plan; støtte til styrkelse af russisk journalismes professionalisme og etik; støtte til styrkelse af de retlige og institutionelle rammer for beskyttelse af pressefriheden; støtte til styrkelse af journalisters muligheder for at forsvare deres rettigheder; støtte til forbedring af kvaliteten af forvaltningen af medierne med henblik på at sikre finansiel levedygtighed, overholdelse af skattelovgivningen, og i sidste instans de facto uafhængighed; støtte til lokale og uafhængige medier og forbedring af kvaliteten og dækningen af menneskerettighedsspørgsmål i medierne.

(1) KOM(2004) 106 endelig udg.